Document ID: 32004R0215

Κανονισμός (ΕΚ) αριθ. 215/2004 της Επιτροπής
της 6ης Φεβρουαρίου 2004
για τον καθορισμό των ποσοτήτων που πρέπει να κατανεμηθούν σε εισαγωγείς από τη δεύτερη δόση των κοινοτικών ποσοτικών ποσοστώσεων για το 2004 για ορισμένα προϊόντα καταγωγής Λαϊκής Δημοκρατίας της Κίνας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 520/94 του Συμβουλίου, της 7ης Μαρτίου 1994, για τη θέσπιση διαδικασίας κοινοτικής διαχείρισης των ποσοτικών ποσοστώσεων(1), και ιδίως τα άρθρα 9 και 13,
τον κανονισμό (ΕΚ) αριθ. 2044/2003 της Επιτροπής, της 20ής Νοεμβρίου 2003, για τη θέσπιση διαδικασιών διαχείρισης του δεύτερου τμήματος των ποσοτικών ποσοστώσεων για το 2004 όσον αφορά ορισμένα προϊόντα καταγωγής Λαϊκής Δημοκρατίας της Κίνας(2), και ιδίως το άρθρο 6,
Εκτιμώντας τα ακόλουθα:
(1) Ο κανονισμός (ΕΚ) αριθ. 2044/2003 καθόρισε την αναλογία καθεμιάς από τις εν λόγω ποσοστώσεις που προορίζονται για τους παραδοσιακούς και άλλους εισαγωγείς, καθώς και τους όρους και τις μεθόδους συμμετοχής κατά την κατανομή των διαθέσιμων ποσοτήτων. Οι εισαγωγείς υπέβαλαν αιτήσεις για άδεια εισαγωγής στις αρμόδιες εθνικές αρχές μεταξύ της 22ας Νοεμβρίου 2003 και της 31ης Δεκεμβρίου 2003, στις 15.00, ώρα Βρυξελλών, σύμφωνα με το άρθρο 3 του κανονισμού (ΕΚ) αριθ. 2044/2003.
(2) Η Επιτροπή έλαβε από τα κράτη μέλη και τα προσχωρούντα κράτη, δυνάμει του άρθρου 5 του κανονισμού (ΕΚ) αριθ. 2044/2003, στοιχεία σχετικά με τον αριθμό και τη συνολική ποσότητα των αιτήσεων αδειών εισαγωγής που υποβλήθηκαν, καθώς και το συνολικό όγκο που εισήχθη από τους παραδοσιακούς εισαγωγείς κατά τα έτη αναφοράς 1998 ή 1999 (στα κράτη μέλη) και 2001 ή 2002 (στα προσχωρούντα κράτη).
(3) Με βάση τα στοιχεία αυτά, η Επιτροπή είναι τώρα σε θέση να καθορίσει ενιαία ποσοτικά κριτήρια, σύμφωνα με τα οποία οι αρμόδιες εθνικές αρχές μπορούν να ικανοποιήσουν τις αιτήσεις αδειών που υποβάλλουν οι εισαγωγείς των κρατών μελών και των προσχωρούντων κρατών για τη δεύτερη δόση των ποσοτικών ποσοστώσεων του 2004.
(4) Από τα στοιχεία που κοινοποίησαν τα κράτη μέλη και τα προσχωρούντα κράτη προκύπτει ότι, για τα προϊόντα που απαριθμούνται στο παράρτημα Ι του παρόντος κανονισμού, ο συνολικός αριθμός των αιτήσεων που υπέβαλαν οι παραδοσιακοί εισαγωγείς υπερβαίνει ή είναι μικρότερος από την αναλογία της ποσόστωσης που έχει προβλεφθεί γι' αυτά. Επομένως, οι αιτήσεις πρέπει να ικανοποιηθούν με την εφαρμογή στον όγκο των εισαγωγών κάθε εισαγωγέα, εκφρασμένου ως ποσότητα ή αξία κατά την περίοδο αναφοράς, του ενιαίου συντελεστή μείωσης ή αύξησης που αναφέρεται στο παράρτημα Ι.
(5) Από τα στοιχεία που κοινοποίησαν τα κράτη μέλη και τα προσχωρούντα κράτη προκύπτει ότι, για τα προϊόντα που απαριθμούνται στο παράρτημα ΙΙ του παρόντος κανονισμού, ο συνολικός αριθμός των αιτήσεων που υπέβαλαν οι μη παραδοσιακοί εισαγωγείς υπερβαίνει την αναλογία της ποσόστωσης που έχει προβλεφθεί γι' αυτά. Επομένως, οι αιτήσεις πρέπει να ικανοποιηθούν με την εφαρμογή στα αιτούμενα ποσά κάθε εισαγωγέα του ενιαίου συντελεστή μείωσης που αναφέρεται στο παράρτημα ΙΙ, εντός των ορίων που καθορίζει ο κανονισμός (ΕΚ) αριθ. 2044/2003.
(6) Οι ποσότητες που δεν χρησιμοποιήθηκαν από τους μη παραδοσιακούς εισαγωγείς, μεταφέρθηκαν στους παραδοσιακούς εισαγωγείς,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τα προϊόντα που απαριθμούνται στο παράρτημα Ι, οι αιτήσεις αδειών που υποβάλλονται δεόντως από τους παραδοσιακούς εισαγωγείς ικανοποιούνται από τις αρμόδιες εθνικές αρχές έως την ποσότητα ή την αξία που ισοδυναμεί προς τις εισαγωγές κάθε εισαγωγέα για τα έτη 1998 ή 1999 (στα κράτη μέλη) και για τα έτη 2001 ή 2002 (στα προσχωρούντα κράτη), όπως υποδεικνύει ο εισαγωγέας, προσαρμοσμένη με το συντελεστή μείωσης/αύξησης που προσδιορίζεται στο εν λόγω παράρτημα για κάθε ποσόστωση.
Όταν η εφαρμογή του ποσοτικού αυτού κριτηρίου επιφέρει την απόδοση ποσότητας μεγαλύτερης από εκείνη που έχει ζητηθεί, η ποσότητα που αποδίδεται περιορίζεται σε εκείνη που προσδιορίζεται στην αίτηση.
Άρθρο 2
Για τα προϊόντα που απαριθμούνται στο παράρτημα ΙΙ, οι αιτήσεις αδειών που υποβάλλονται δεόντως από τους παραδοσιακούς εισαγωγείς ικανοποιούνται από τις αρμόδιες εθνικές αρχές έως την ποσότητα ή την αξία που ισοδυναμεί προς το αιτούμενο ποσό, εντός των ορίων που καθορίζει ο κανονισμός (ΕΚ) αριθ. 2044/2003, προσαρμοσμένη με το συντελεστή μείωσης που προσδιορίζεται στο εν λόγω παράρτημα για κάθε ποσόστωση.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Φεβρουαρίου 2004.

Labels: 3
1
18